જીવનનો એક માર્ગ એવો છે કે જે ભોગો મળે એ ભોગવતા જઈએ અને ઈન્દ્રિયો તૃપ્ત કરતાં કરતાં જીવનમાં આગળ ચાલ્યા કરીએ. બીજો માર્ગ એ પણ છે કે ઈન્દ્રિયોની તૃપ્તિ એ અંતિમ લક્ષ્ય નથી. એમાંથી અભાવા વધ્યા જ કરતાં હોય છે. એ અભાવા પૂરેપૂરા નાશ પામે અને પૂર્ણ આનંદલોકમાં આપણો પ્રવેશ થાય એવી કોઈ જીવનપ્રણાલી હોય, સાધના કે ઉપાસના હોય તો એવો પણ એક માર્ગ આપણે જાણવો જોઈએ. શુકદેવ આ દષ્ટિબિંદુથી વાત કરે છે, રંભા અન્ય દ્રષ્ટિબિંદુથી વાત કરે છે. એ વાતમાંથી શું ફલિત થાય છે એ જોતા પહેલાં બેચાર શ્લોક આપણે વાંચી લઈએ. આ શ્લોકો એકદમ સરળ છે, શબ્દોની ગુંથણી સરસ છે. શીરાની જેમ ગળે ઊતરી જાય એવું સંસ્કૃત છે.